Omicron के बढ़ते मामलों के बीच कोरोना के मामलों में गिरावट जारी, एक दिन में दर्ज हुए  7,081 नए केस;  264 और ने गंवाई जान
रोजाना आने वाले संक्रमण के मामले पिछले 52 दिनों से 15,000 से कम बने हुए हैं। वहीं, देश में ओमिक्रॉन संक्रमितों की संख्या में इजाफा हो रहा है।
नयी दिल्ली: देश में एक दिन में कोविड-19 के 7,081 नए मामले सामने आने से संक्रमण के कुल मामलों की संख्या 3,47,40,275 हो गई है, जबकि इलाज किए जा रहे मरीजों की संख्या कम होकर 83,913 रह गई है, जो पिछले 570 दिन में सबसे कम है। केंद्रीय स्वास्थ्य मंत्रालय द्वारा रविवार सुबह आठ बजे तक जारी आंकड़ों के अनुसार, महामारी से 264 और मरीजों की मौत के बाद मृतकों की संख्या बढ़कर 4,77,422 हो गई है।रोजाना आने वाले संक्रमण के मामले पिछले 52 दिनों से 15,000 से कम बने हुए हैं। मंत्रालय ने बताया कि अस्पताल में भर्ती या इलाज किये जा रहे मरीजों की संख्या घटकर अब 83,913 रह गई है। यानी देश में एक्टिव केस 83,913 रह गया है। यह संख्या संक्रमण के कुल मामलों का 0.24 प्रतिशत है जो पिछले साल मार्च 2020 के बाद से सबसे कम है। जबकि, कोविड-19 से स्वस्थ होने की राष्ट्रीय दर 98.38 प्रतिशत दर्ज की गई, जो मार्च 2020 के बाद से सबसे अधिक है।कोविड-19 के एक्टिव मरीजों की संख्या में पिछले 24 घंटों में 652 मामलों की कमी दर्ज की गई है। आंकड़ों के मुताबिक, संक्रमण की दैनिक दर 0.58 प्रतिशत दर्ज की गई। ये पिछले 76 दिनों से दो प्रतिशत से कम है। साप्ताहिक संक्रमण दर 0.61 प्रतिशत दर्ज गई और यह पिछले 35 दिनों से एक प्रतिशत से कम है। इस बीमारी से स्वस्थ होने वाले लोगों की संख्या बढ़कर 3,41,78,940 हो गई है जबकि मृत्यु दर 1.37 फीसदी है। देशभर में कोविड-19 के खिलाफ लगाए जा रहे कोविड टीका अभियान के तहत अब तक 137.46 करोड़ से अधिक खुराक दी जा चुकी हैं। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए थे। देश में 19 दिसंबर को ये मामले एक करोड़ के पार, इस साल चार मई को दो करोड़ के पार और 23 जून को तीन करोड़ के पार चला गया था। देश में जान गंवाने वाले 264 और मरीजों में से 218 लोगों की मौत केरल में और 11 लोगों की मौत महाराष्ट्र में हुई है। केरल में पिछले कुछ दिनों से कोविड-19 संबंधी मौत के पुराने मामलों को भी मृतक संख्या में जोड़ रहा है, जिसके कारण राज्य में मृतकों की संख्या अधिक है। इस महामारी से देश में अब तक कुल 4,77,422 मरीजों की मौत हो चुकी है। इनमें से महाराष्ट्र में 1,41,340, केरल में 44,407, कर्नाटक में 38,287, तमिलनाडु में 36,676, दिल्ली में 25,100, उत्तर प्रदेश में 22,915 और पश्चिम बंगाल में 19,660 लोगों की मौत हुई है। स्वास्थ्य मंत्रालय ने बताया कि अभी तक जिन लोगों की कोरोना वायरस संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं। मंत्रालय ने अपनी वेबसाइट पर बताया कि उसके आंकड़ों का भारतीय आयुर्विज्ञान अनुसंधान परिषद (आईसीएमआर) के आंकड़ों के साथ मिलान किया जा रहा है।इनपुट- भाषा